गुटखे से मंत्रालय की दीवारें गंदी, लगा प्रतिबंध
रायपुर| महानदी भवन, नया मंत्रालय में बीड़ी, सिगरेट और तंबाकू से बने दूसरे पदार्थों के उपयोग पर रोक लगा दी गई है। मंत्रालय प्रबंधन का मानना है कि इससे पर्यावरण प्रदूषित हो रहा था, साथ ही मंत्रालय में गंदगी भी हो रही थी। कर्मचारी गुटखा खाकर दीवारों और सीढ़ियों पर थूक देते थे। निशान मिटाने सफाई कर्मचारियों को काफी मशक्कत करनी पड़ रही थी। अवर सचिव और मंत्रालय के रजिस्ट्रार भगवान सिंह कुशवाह ने यह आदेश जारी किया है। इसमें कहा गया है कि राष्ट्रीय तंबाखू नियंत्रण कार्यक्रम व स्वच्छ भारत अभियान के तहत यह कदम उठाया गया है। देखा जा रहा है कि पूरे मंत्रालय में कर्मचारी पान, गुटखा खाकर खिड़कियों, वॉश बेसिन, रैंप, वॉटर कूलर आदि में थूक रहे हैं। सफाई और पुताई कराने के बाद भी वहां फिर से थूक दिया जाता है। गुटखे के पाउच व बीड़ी-सिगरेट टुकड़े परिसर में बिखरे मिलते हैं।
कई बार ऊपर से फेंका गया कचरा नीचे से गुजरने वालों पर गिरता है। इन सब पर रोक लगाई जा रही है।
hin_Deva hin_Deva hin_Deva